EY:n perustamissopimuksen 95 artiklan 5 kohdan mukainen tiedoksianto

Yhteisön yhdenmukaistamistoimenpiteistä poikkeavan kansallisen säädöksen käyttöönottamista koskeva lupa

(2001/C 120/05)

(ETA:n kannalta merkityksellinen teksti)

1. Alankomaiden kuningaskunta antoi 25. tammikuuta 2001 tiedoksi kansallisen säädösluonnoksen, joka poikkeaa direktiivin 76/769/ETY(1), sellaisena kuin se on muutettuna direktiivillä 94/60/EY(2), säännöksistä kreosootin markkinoille saattamisen ja käytön osalta.

2. EY:n perustamissopimuksen 95 artiklan 5 kohdassa määrätään, että jos sen jälkeen kun neuvosto tai komissio on toteuttanut yhdenmukaistamistoimenpiteen, jäsenvaltio lisäksi pitää tarpeellisena ottaa käyttöön uuteen, ympäristönsuojelua tai työympäristön suojelua koskevaan tieteelliseen näyttöön perustuvia kansallisia säännöksiä tai määräyksiä kyseisen jäsenvaltion erityisten ongelmien vuoksi, jotka ovat ilmenneet yhdenmukaistamistoimenpiteen toteuttamisen jälkeen, jäsenvaltio antaa suunnitellut säännökset ja määräykset sekä niiden käyttöönottamisen perusteet tiedoksi komissiolle.

3. Komissio hyväksyy tai hylkää kyseiset kansalliset säännökset tai määräykset kuuden kuukauden kuluessa tiedoksi antamisesta todettuaan ensin, ovatko ne keino mielivaltaiseen syrjintään tai jäsenvaltioiden välisen kaupan peiteltyyn rajoittamiseen ja muodostavatko ne esteen sisämarkkinoiden toiminnalle.

4. Kansallisessa säädösluonnoksessa aiotaan kieltää kreosootilla käsitellyn puun käyttö kohteissa, joissa se on kosketuksissa pintaveden tai pohjaveden kanssa. Direktiivin mukaan tämä on sallittua, sillä ehdolla, että kreosootti sisältää alle 500 ppm:ää bentso[a]pyreeniä ja alle 3 prosenttia vesiliukoisia fenoleja. Säädösluonnoksessa aiotaan myös kieltää vanhan käsitellyn puun käyttö uudelleen kohteissa, joissa se on kosketuksissa pintaveden tai pohjaveden kanssa, mitä ei ole otettu direktiivissä huomioon.

5. Alankomaiden viranomaiset perustelevat hakemustaan viittaamalla maansa erityiseen maantieteelliseen asemaan sekä vuonna 2000 toteutetun riskiarvioinnin tuloksiin, joka siis tehtiin direktiivin 94/60/EY antamisen jälkeen. Lisäksi viranomaiset vakuuttavat, että säädösluonnokseen ei sisälly mielivaltaista syrjintää tai jäsenvaltioiden välisen kaupan peiteltyä rajoittamista, ja se ei aiheuta esteitä sisämarkkinoiden toiminnalle.

6. On aihetta huomata, että komissio on päätöksessään 1999/832/EY(3) sekä perustamissopimuksen 95 artiklan 4 kohdan mukaisen hakemuksen perusteella myöntänyt Alankomaiden kuningaskunnalle luvan pitää voimassa kansalliset säännöksensä, jotka poikkeavat direktiivin 76/769/ETY, sellaisena kuin se on muutettuna direktiivillä 94/60/EY, säännöksistä, ja jotka olivat voimassa ennen direktiivin antamista. Kansallisissa säännöksissä rajoitettiin bentso[a]pyreenin määrä 50 ppm:ään (kun taas direktiivin mukaan kreosootin määrä voi olla joissain tapauksissa jopa 500 ppm:ää) ja lisäksi rajoitettiin käsitellyn puun käyttöä.

7. Lisätietoja Alankomaiden hakemuksesta saa Alankomaiden ympäristöministeriöstä: Mr F. H. van den Bercken Ministerie van Volksverhuisvesting, Ruimtelijke Ordening en Milieubeheer Directoraat Generaal Milieubeheer Postbus 20951 2500 EZ Den Haag , Nederland Puhelin (31-70) 339 49 64 Faksi (31-70) 339 12 92 sähköposti: frans.vandenbercken@minvrom.nl

Yhteyspiste Euroopan komissiossa: Euroopan komissio Yritystoiminnan pääosasto

Yksikkö E-3 Kemikaalit

Rue d'Arlon/Aarlenstraat 88 (4/6) B - 1000 Bruxelles/Brussel Puhelin (32-2) 295 58 82 Faksi (32-2) 295 02 81 sähköposti: chemicals-plastics@cec.eu.int.

(1) EYVL L 262, 27.9.1976, s. 201.

(2) EYVL L 365, 31.12.1994, s. 1.

(3) EYVL L 329, 22.12.1999, s. 25.